**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – pakeisti Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano priedo (Tinklo pertvarkos priemonių įgyvendinimo planas) priemonę, susijusią su naujos mokyklos statyba ir Tauralaukio progimnazijos perspektyva.

Tikslas – numatyti naujos mokyklos statybą Kretingos g. (prie Žolynų gyvenamojo kvartalo esančiame žemės sklype) ir į šį pastatą perkelti Tauralaukio progimnazijos 1-8 klases.

Uždaviniai:

1. Sudaryti Tauralaukio progimnazijos 1-8 klasių mokiniams tinkamas mokymosi sąlygas, atitinkančias higienos normų reikalavimus.

2. Užtikrinti mokymosi prieinamumą arčiau gyvenamosios vietos mokytis Tauralaukio, Dragūnų, Labrenciškių, Luizės ir kitų šiaurinės miesto dalies rajonų gyventojų vaikams.

 **2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2016 m. balandžio 28 d. posėdyje, svarstant savivaldybės tarybos sprendimo projektą (registracija 2016-04-12, Nr. T1-122) „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, atsižvelgdama į Kultūros, švietimo ir sporto komiteto 2016 m. balandžio 21 d. protokolinį nutarimą (protokolas Nr. TAR‑45) bei į Savivaldybės mero 2016 m. balandžio 27 d. raštą Nr. TNS-110, nusprendė iš minėto sprendimo projekto (sprendimo projekto priedo „Tinklo pertvarkos priemonių įgyvendinimo planas“), išbraukti priemonę, apibrėžiančią Klaipėdos Tauralaukio progimnazijos struktūros ir infrastruktūros pokyčius. Minėto posėdžio metu, svarstant Klaipėdos Tauralaukio progimnazijos perspektyvą, buvo pateikta ne tik Kultūros, švietimo ir sporto komiteto narių nuomonė, bet ir atskirų savivaldybės tarybos narių bei Tauralaukio bendruomenės siūlymai, pateikti įvairūs nauji šio klausimo sprendimų variantai, kuriuos buvo tikslinga papildomai analizuoti ir vertinti Klaipėdos miesto bendrojo ugdymo mokyklų kontekste. Klaipėdos miesto savivaldybės administracijai buvo pavesta per du mėnesius parengti savivaldybės tarybos sprendimo projekto pakeitimą dėl naujos mokyklos šiaurinėje miesto dalyje poreikio bei Klaipėdos Tauralaukio progimnazijos struktūrinių ir infrastruktūros pokyčių.

Klaipėdos miesto savivaldybės administracijos direktoriaus 2016 m. gegužės 13 d. įsakymu Nr. AD1-1519 „Dėl darbo grupės sudarymo“ sudaryta darbo grupė įvertino Tauralaukio progimnazijos ir naujos bendrojo ugdymo mokyklos statybos šiaurinėje miesto dalyje perspektyvą.

**3. Kokių rezultatų laukiama.**

Šiuo sprendimo projektu numatoma naujos mokyklos iki 750 ugdymosi vietų statyba Kretingos g. (prie Žolynų gyvenamojo kvartalo) esančiame žemės sklype. Į naują pastatą bus perkeliama Klaipėdos Tauralaukio progimnazija (1-8 klasės) ir sudaryta galimybė joje ugdytis ne tik Tauralaukio, bet ir Dragūnų, Labrenciškių, Luizės ir kitų šiaurinės miesto dalies rajonų gyventojų vaikams.

**4. Sprendimo projekto rengimo metu gauti specialistų vertinimai.**

Naujos mokyklos statybos galimybę ir siūlomas alternatyvas šiaurinėje miesto dalyje analizavo Urbanistinės plėtros departamento Žemėtvarkos, Architektūros ir miesto planavimo bei Urbanistikos skyrių specialistai, kurie šį sprendimo projektą įvertino teigiamai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Darbo grupė išanalizavo šiaurinės miesto dalies bendrojo ugdymo mokyklų mokinių faktinę gyvenamąją vietą, išnagrinėjo atskirų miesto rajonų numatomą plėtrą, įvertino vaikų skaičiaus augimo tendencijas bei Tauralaukio progimnazijos perspektyvą, išanalizavo naujos bendrojo ugdymo mokyklos statybos galimybes visuomeninės paskirties žemės sklypuose pagal Klaipėdos bendrąjį planą ir atskirų teritorijų detaliuosius planus. Pagal pateiktus duomenis nustatyta, kad didžiausia vaikų koncentracija bus Labrenciškių rajone ir numatomame plėsti Medelyno kvartale (iš viso apie 1900 iki 14 metų vaikų) bei Luizės rajone (apie 1120 vaikų) (plg., Tauralaukio rajone – apie 550 vaikų). Įvertinus šią situaciją, darytina išvada, kad Tauralaukio gyvenvietėje statyti naują mokyklą netikslinga, o naujos mokyklos statybai turėtų būti parinkta tokia vieta, kad būtų užtikrintas prieinamumas ne tik Tauralaukio, bet ir Labrenciškių, Medelyno bei Luizės rajonuose gyvensiantiems vaikams. Šiuo požiūriu priimtiniausia vieta naujos mokyklos statybai Kretingos g.(prie Žolynų gyvenamojo kvartalo) esančiame žemės sklype.

**6. Lėšų poreikis sprendimo įgyvendinimui.**

Įgyvendinti šį sprendimo projektą reikalinga apie 6 mln. Eur.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: optimalesnis šiaurinės miesto dalies mokyklų išdėstymas, sukurtos modernios ugdymosi sąlygos, nauja mokykla būtų optimaliai užpildyta. Užtikrinus jungtį per Danės upę, būtų laiduotas progimnazijos prieinamumas Tauralaukio bendruomenės gyventojų vaikams. Tauralaukio mokykla taptų vientisos struktūros 1-8 klasių progimnazija, taip pat būtų užtikrintas šios progimnazijos pedagoginių darbuotojų darbo santykių tęstinumas.

Neigiamų pasekmių nenumatoma.

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.

2.Klaipėdos miesto savivaldybės tarybos 2016 m. balandžio 28 d. sprendimo Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ priedo „Tinklo pertvarkos priemonių įgyvendinimo planas“ lyginamasis variantas, 7 lapai.

Švietimo skyriaus vedėja Laima Prižgintienė